Hrvatski savez informatičara - Wikipedija

# Hrvatski savez informatičara

### Izvor: Wikipedija

Hrvatski savez informatičara (HSIN), je savez koji se bavi pružanje pomoći i sustavnim radom s mladim informatičarima.

## [uredi] Povijest

Sustavan rad s mladim informatičarima jedna je od središnjih zadaća Hrvatskog saveza informatičara, osnovanog sredinom 1985., a obasiže skrb o programu rada i pružanje pomoći svojim članicama, organizaciju državnog prvenstva, kampa i zimske škole mladih informatičara, organizaciju pripreme i sudjelovanja hrvatskih mladih informatičara na međunarodnim natjecanjima, informatičkim školama i manifestacijama, stalni natječaj za softverske radove mladih informatičara i prezentaciju radova mladih informatičara.

Tijekom petogodišnjeg razdoblja (1991.-1996.), od kada HSIN starta s profesionalnim tajnikom, udio se mladih informatičara u đačkoj populaciji sustavno povećava, a kriteriji izbora sudionika nacionalnih smotri i natjecanja drastično su pooštreni: dok je 1990. svaki šesti sudionik općinske i gradske smotre i natjecanja imao priliku doći na državno prvenstvo, godine 1996. izglede je imao svaki dvadeseti.

Mladim informatičarima izraženijih predispozicija i sklonosti za ovo područje namijenjeni su kamp i zimske škole, stalni natječaj za softverske radove i prezentacija radova na izložbama i informatičkim tribinama.

Na kampu mladih informatičara Hrvatske, koji je od 1994. godine međunarodni, sudionici rade u računarskim radionicama, koje kvalitetno opremaju sponzori, po skupinama koje imaju svoje voditelje. Svake godine kamp ima više termina (turnusa), po pravilu u sedmodnevnom trajanju, koji su programski podešeni osobinama sudionika. Pored toga za sve sudionike održavaju se predavanja o najrecentnijim tendencijama u razvoju informatike.

U svim tim oblicima rada potvrdilo se, da danas u Hrvatskoj djeluje dvadesetak mladih informatičara čiji su učinci znanja na razini onih profesionalnih informatičara.

Učinkovitost takvog sustava rada dokazana je zapaženim uspjesima hrvatskih mladih informatičara srednjoškolskog uzrasta na međunarodnim natjecanjima. Ti su uspjesi potvrđeni i odlukom okruglog stola profesora informatike iz šest srednjoeuropskih zemalja (Češka, Mađarska, Poljska, Rumunjska, Slovačka i Slovenija) i Hrvatske na kampu mladih informatičara Hrvatske 1994. godine, da se natjecanje mladih informatičara srednjoeuropskih zemalja 1996. godine, popularni CEOI, održi u Republici Hrvatskoj.

## [uredi] Program rada i ciljevi

Ti se povezani oblici rada izrazito dinamički razvijaju, a Hrvatski savez informatičara - svjestan izuzetne uloge informatike u razvitku hrvatskog društva - čitavim sustavom rada želi pobuditi i potaknuti interes što većeg broja mladih za informatiku, pridonijeti podizanju razine informatičkog znanja i osposobljavanja mladeži, te identificirati i dodatno stimulirati ponajbolje mlade informatičare na daljnje napore.

Program je postavljen tako da omogućuje i identifikaciju i poticanje mladih informatičara izrazitih sklonosti i predispozicija sustavom praćenja, čemu služe vertikala školskih, općinskih, gradskih, županijskih i državnih natjecanja i smotri, te diferencirani sadržaji za ponajbolje pojedince (kamp i zimska škola mladih informatičara te natječaj za softverske radove, nastup na INFO i drugo).

Hrvatski savez informatičara tom skrbi ostvaruje temeljne ciljeve slobodnih izvanškolskih i izvannastavnih aktivnosti u informatici. U radu udruga, klubova i sekcija mladih informatičara tijekom školske godine, kao najpogodnijem metodičkom obliku, učenici neposrednim sudjelovanjem u rješavanju problema znanstvenim i tehničkim sredstvima pod voditeljstvom mentora stječu znanstveni pristup stvarnosti i razvijaju stvaralačko ponašanje.

Usvajanje znanja i zadovoljavanje interesa mladih kreativnim bavljenjem informatičkim i računarskim sadržajima presudno je za inventivnost i međunarodnu konkurentnost nacionalnog gospodarstva, za prekoračenje praga nove faze industrijske revolucije i ulazak Hrvatske u informatičko društvo.

## [uredi] Vanjske poveznice

- službene stranice Hrvatskog saveza informatičara

Dobavljeno iz "http://hr.wikipedia.org../../../h/r/v/Hrvatski_savez_informati%C4%8Dara.html"

Kategorije: Računarstvo u Hrvatskoj | Hrvatske udruge

##### Views

- Članak
- Razgovor
- Trenutna inačica

##### Traži